title: Rozhodnutie Rady (SZBP) 2017/345 z 27. februára 2017, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike

text:
               28.2.2017

               SK

               Úradný vestník Európskej únie

               L 50/59

         ROZHODNUTIE RADY (SZBP) 2017/345
   z 27. februára 2017,
   ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 27. mája 2016 prijala rozhodnutie (SZBP) 2016/849 (1) o reštriktívnych opatreniach voči Kórejskej ľudovodemokratickej republike (ďalej len „KĽDR“), ktorou sa okrem iného vykonali rezolúcie Bezpečnostnej rady Organizácie Spojených národov (ďalej len „rezolúcia BR OSN“) č. 1718 (2006), č. 1874 (2009), č. 2087 (2013), č. 2094 (2013) a č. 2270 (2016).

               (2)

               Bezpečnostná rada OSN 30. novembra 2016 prijala rezolúciu BR OSN č. 2321 (2016), v ktorej vyjadrila hlboké znepokojenie nad jadrovou skúškou, ktorú KĽDR uskutočnila 9. septembra 2016, čím porušila príslušné rezolúcie Bezpečnostnej rady OSN, ďalej odsúdila skutočnosť, že KĽDR pokračuje v činnostiach v jadrovej oblasti a v oblasti balistických riadených striel a závažne porušila príslušné rezolúcie Bezpečnostnej rady OSN, a uviedla, že naďalej existuje jasná hrozba pre medzinárodný mier a bezpečnosť v tomto regióne aj mimo neho.

               (3)

               V rezolúcii BR OSN č. 2321 (2016) Bezpečnostná rada OSN vyjadruje obavu, že osobná batožina a podaná batožina osôb vstupujúcich do alebo odchádzajúcich z KĽDR sa môže používať na prepravu položiek, ktorých dodávka, predaj alebo transfer sú zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) alebo č. 2321 (2016), a uvádza, že takáto batožina sa na účely vykonávania bodu 18 rezolúcie BR OSN č. 2270 (2016) považuje za „náklad“, čím vzniká povinnosť kontrolovať takýto náklad.

               (4)

               V rezolúcii BR OSN č. 2321 (2016) Bezpečnostná rada OSN vyzýva členské štáty, aby znížili počet zamestnancov v diplomatických misiách a na konzulárnych úradoch v KĽDR.

               (5)

               V rezolúcii BR OSN č. 2321 (2016) Bezpečnostná rada OSN vyjadruje svoje znepokojenie nad tým, že sa zakázané predmety môžu prepravovať do a z KĽDR železničnou a cestnou dopravou, a zdôrazňuje sa v nej, že povinnosť uvedená v bode 18 rezolúcie BR OSN č. 2270 (2016) kontrolovať náklad, ktorý sa nachádza na územiach členských štátov alebo ktorý prechádza ich územiami, zahŕňa kontrolu nákladu prepravovaného železničnou a cestnou dopravou.

               (6)

               V rezolúcii BR OSN č. 2321 (2016) sa uvádza, že na účely jej vykonávania a vykonávania rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), pojem „prechod“ zahŕňa, ale sa neobmedzuje na cestovanie osôb cez medzinárodné terminály letiska tejto krajiny na ceste do miesta určenia v inom štáte, bez ohľadu na to, či tieto osoby prechádzajú cez colnú alebo pasovú kontrolu na tomto letisku.

               (7)

               Rezolúciou BR OSN č. 2321 (2016) sa zavádza maximálne celkové množstvo uhlia, ktoré sa môže dovážať z KĽDR, a vytvára sa mechanizmus na jeho monitorovanie a overenie. Ako súčasť tohto mechanizmu sa členské štáty, ktoré dovážajú uhlie z KĽDR, vyzývajú, aby pravidelne sledovali webové sídlo OSN a uistili sa, že sa celkové množstvo pre dovoz uhlia nedosiahlo.

               (8)

               V rezolúcii BR OSN č. 2321 (2016) sa pripomína, že diplomatickí zástupcovia KĽDR majú zakázané vykonávať v prijímajúcom štáte akúkoľvek odbornú alebo obchodnú činnosť na účely osobného zisku.

               (9)

               Bezpečnostná rada OSN v rezolúcii BR OSN č. 2321 (2016) vyjadruje obavu, že štátni príslušníci KĽDR sa vysielajú za prácou do iných štátov na účely zarobenia tvrdej meny, ktorú KĽDR využíva pre svoj jadrový program a program balistických riadených striel, a vyzýva štáty, aby boli v súvislosti s touto praxou obozretné.

               (10)

               Bezpečnostná rada OSN v rezolúcii BR OSN č. 2321 (2016) opätovne zdôrazňuje obavu, že veľké objemy hotovostných peňažných prostriedkov sa môžu využívať na obchádzanie opatrení uložených Bezpečnostnou radou, a vyzýva členské štáty, aby sa mali v súvislosti s týmto rizikom na pozore.

               (11)

               Bezpečnostná rada OSN v rezolúcii BR OSN č. 2321 (2016) vyjadruje svoj záväzok presadzovať mierové, diplomatické a politické riešenie situácie a opätovne potvrdzuje svoju podporu šesťstranným rozhovorom a vyzýva na ich obnovenie.

               (12)

               V rezolúcii BR OSN č. 2321 (2016) sa potvrdzuje, že konanie KĽDR sa má nepretržite sledovať a že Bezpečnostná rada OSN je pripravená podľa potreby posilniť, upraviť, pozastaviť alebo zrušiť opatrenia v závislosti na tom, ako KĽDR dodržiava požiadavky rezolúcie, a je odhodlaná prijať ďalšie významné opatrenia v prípade ďalšej jadrovej skúšky alebo ďalšieho vypustenia rakety zo strany KĽDR.

               (13)

               Na vykonanie niektorých opatrení stanovených v tomto rozhodnutí je potrebná ďalšia činnosť Únie.

               (14)

               Členské štáty by si mali vymieňať príslušné informácie s ostatnými členskými štátmi s cieľom podporovať účinné vykonávanie ustanovení tohto rozhodnutia na úrovni celej EÚ.

               (15)

               Rozhodnutie (SZBP) 2016/849 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie (SZBP) 2016/849 sa mení takto:

               1.

               V článku 1 ods. 1 sa dopĺňajú tieto písmená:

                           „h)

                           určité ďalšie položky, materiály, zariadenia, tovary a technológie uvedené v bode 4 rezolúcie BR OSN č. 2321 (2016);

                           i)

                           akákoľvek iná položka uvedená v zozname konvenčných zbraní s dvojakým použitím, ktorý bol prijatý sankčným výborom v súlade s bodom 7 rezolúcie BR OSN č. 2321 (2016).“

               2.

               Článok 4 ods. 1 sa nahrádza takto:
               „1.   Zakazuje sa obstarávanie zlata, titánovej rudy, vanádiovej rudy, minerálov prvkov vzácnych zemín, mede, niklu, striebra a zinku z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR.“

               3.

               Vkladá sa tento článok:
               „Článok 6a
               1.   Zakazuje sa obstarávanie sôch z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR.
               2.   Odsek 1 sa neuplatňuje, ak sankčný výbor udelil súhlas vopred a na základe individuálneho posúdenia.
               3.   Únia prijme potrebné opatrenia na určenie príslušných položiek, na ktoré sa má vzťahovať tento článok.“

               4.

               Vkladá sa tento článok:
               „Článok 6b
               1.   Zakazuje sa priama alebo nepriama dodávka, predaj alebo transfer vrtuľníkov a plavidiel do KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či uvedené vrtuľníky a plavidlá pochádzajú z územia členských štátov.
               2.   Odsek 1 sa neuplatňuje, ak sankčný výbor udelil súhlas vopred a na základe individuálneho posúdenia.
               3.   Únia prijme potrebné opatrenia na určenie príslušných položiek, na ktoré sa má vzťahovať tento článok.“

               5.

               Článok 7 sa nahrádza takto:
               „Článok 7
               1.   Zakazuje sa obstarávanie uhlia, železa a železnej rudy z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR. Únia prijme potrebné opatrenia na určenie príslušných položiek, na ktoré sa má vzťahovať tento odsek.
               2.   Odsek 1 sa neuplatňuje na uhlie, pri ktorom obstarávajúci členský štát na základe dôveryhodných informácií potvrdí, že pochádza z územia mimo KĽDR a cez KĽDR bolo prepravené výlučne na vývoz z prístavu Rajin (Rason) za predpokladu, že uvedený členský štát to sankčnému výboru oznámi vopred a takéto transakcie sa netýkajú vytvárania príjmov pre programy KĽDR v jadrovej oblasti alebo v oblasti balistických riadených striel alebo pre iné činnosti zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) a č. 2321 (2016) alebo podľa tohto rozhodnutia.
               3.   Odsek 1 sa neuplatňuje na celkový vývoz uhlia s pôvodom v KĽDR do všetkých členských štátov OSN, ktorý súhrnne neprekročí hodnotu 53 495 894 USD alebo 1 000 866 metrických ton, podľa toho, ktorá hodnota je nižšia, a to medzi dátumom prijatia rezolúcie BR OSN č. 2321(2016) a 31. decembrom 2016, a na celkový vývoz uhlia s pôvodom v KĽDR do všetkých členských štátov OSN, ktorý súhrnne neprekročí hodnotu 400 870 018 USD alebo 7 500 000 metrických ton ročne, podľa toho, ktorá hodnota je nižšia, a to počínajúc 1. januárom 2017, za predpokladu, že obstarávanie:

                           a)

                           zahŕňa osoby alebo subjekty, ktoré sú spojené s jadrovým programom alebo programom balistických rakiet KĽDR alebo inými činnosťami zakázanými podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) a č. 2321 (2016) vrátane označených osôb alebo subjektov, osôb alebo subjektov konajúcich v ich mene alebo na základe ich pokynov, subjektov ktoré vlastnia alebo kontrolujú, či už priamo alebo nepriamo, alebo osôb alebo subjektov, ktoré pomáhajú pri obchádzaní sankcií; a

                           b)

                           je určené výlučne na účely obživy štátnych príslušníkov KĽDR a nesúvisí s vytváraním príjmov pre programy KĽDR v jadrovej oblasti alebo v oblasti balistických riadených striel alebo pre iné činnosti zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) a č. 2321 (2016).

                     4.   Členský štát, ktorý obstaráva uhlie priamo z KĽDR, oznámi sankčnému výboru celkový objem tohto obstarávania za každý mesiac, a to najneskôr do 30 dní po skončení daného mesiaca na tlačive uvedenom v prílohe V k rezolúcii BR OSN č. 2321 (2016). Členský štát tiež oznámi informácie oznámené v tejto súvislosti sankčnému výboru ostatným členským štátom a Komisii.
               5.   Odsek 1 sa neuplatňuje na transakcie týkajúce sa železa a železnej rudy, ktoré sú určené výlučne na účely obživy a nesúvisia s vytváraním príjmov pre programy KĽDR v jadrovej oblasti alebo v oblasti balistických riadených striel alebo pre iné činnosti zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) alebo č. 2321 (2016).“

               6.

               Článok 10 sa nahrádza takto:
               „Článok 10
               1.   Zakazuje sa poskytovanie finančnej podpory obchodu s KĽDR z verejných alebo súkromných zdrojov vrátane udeľovania vývozných úverov, záruk alebo poistenia štátnym príslušníkom KĽDR alebo subjektom KĽDR zapojeným do takéhoto obchodu.
               2.   Odsek 1 sa neuplatňuje, ak sankčný výbor udelil súhlas poskytnutia finančnej podpory vopred a na základe individuálneho posúdenia.“

               7.

               Článok 14 sa nahrádza takto:
               „Článok 14
               1.   Zakazuje sa zakladanie pobočiek, dcérskych spoločností alebo zriaďovanie zastupiteľských kancelárií bánk KĽDR vrátane Centrálnej banky KĽDR, jej pobočiek a dcérskych spoločností a iných finančných subjektov uvedených v článku 13 bode 2 na území členských štátov.
               2.   Existujúce pobočky, dcérske spoločnosti a zastupiteľské kancelárie subjektov uvedených v odseku 1 nachádzajúce sa na území členských štátov sa uzavrú do 90 dní od prijatia rezolúcie BR OSN č. 2270 (2016).
               3.   Pokiaľ to sankčný výbor neschválil vopred, bankám KĽDR, vrátane Centrálnej banky KĽDR, jej pobočiek a dcérskych spoločností, a iným finančným subjektom uvedeným v článku 13 bode 2 sa zakazuje:

                           a)

                           zriaďovať nové spoločné podniky s bankami podliehajúcimi právomoci členských štátov;

                           b)

                           nadobúdať majetkovú účasť v bankách podliehajúcich právomoci členských štátov, alebo

                           c)

                           nadväzovať alebo udržiavať vzťahy korešpondenčného bankovníctva s bankami podliehajúcimi právomoci členských štátov.

                     4.   Existujúce spoločné podniky, majetkové účasti a vzťahy korešpondenčného bankovníctva s bankami KĽDR sa ukončia do 90 dní od prijatia rezolúcie BR OSN č. 2270 (2016).
               5.   Finančným inštitúciám na území členských štátov alebo podliehajúcim ich právomoci sa zakazuje zriaďovať zastupiteľské kancelárie, zakladať dcérske spoločnosti, pobočky alebo otvárať bankové účty v KĽDR.
               6.   Existujúce zastupiteľské kancelárie, dcérske spoločnosti alebo bankové účty v KĽDR sa uzavrú do 90 dní od prijatia rezolúcie BR OSN č. 2321 (2016).
               7.   Odsek 6 sa neuplatňuje, ak sankčný výbor na základe individuálneho posúdenia rozhodne, že takéto kancelárie, dcérske spoločnosti alebo účty sú potrebné na poskytovanie humanitárnej pomoci, na činnosti diplomatických misií v KĽDR podľa Viedenského dohovoru o diplomatických stykoch a Viedenského dohovoru o konzulárnych stykoch alebo na činnosti OSN alebo jej špecializovaných agentúr alebo súvisiacich organizácií, alebo na akékoľvek iné účely v súlade s rezolúciami BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) alebo č. 2321 (2016).“

               8.

               Článok 16 ods. 6 sa nahrádza takto:
               „6.   Členské štáty prijmú potrebné opatrenia na zaistenie a zneškodnenie – napríklad zničením, znefunkčnením alebo znemožnením ich použitia, uskladnením alebo transferom do iného štátu, ako je štát pôvodu alebo štát určenia na účely zneškodnenia – položiek, ktorých dodávka, predaj, transfer alebo vývoz sú zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) alebo č. 2321 (2016), a ktoré sa zistili pri inšpekciách, a to v súlade s ich povinnosťami podľa uplatniteľných rezolúcií Bezpečnostnej rady OSN vrátane rezolúcie BR OSN č. 1540 (2004).“

               9.

               Vkladá sa tento článok:
               „Článok 18a
               1.   Členský štát, ktorý je vlajkovým štátom plavidla, ktoré označil sankčný výbor, odstráni z daného plavidla svoju vlajku, ak tak stanovil sankčný výbor.
               2.   Členský štát, ktorý je vlajkovým štátom plavidla, ktoré označil sankčný výbor, nasmeruje toto plavidlo, ak tak stanovil výbor, do prístavu, ktorý určil výbor, a to v spolupráci s prístavným štátom.
               3.   Ak tak vo svojom označení stanovil sankčný výbor, členské štáty zakážu plavidlu vstup do svojich prístavov, okrem prípadu núdze alebo prípadu, keď ide o návrat plavidla do prístavu pôvodu.
               4.   Ak tak vo svojom označení stanovil sankčný výbor, členské štáty zaistia, aby sa na plavidlo vzťahovalo zmrazenie aktív.
               5.   Príloha IV obsahuje plavidlá uvedené v odsekoch 1 až 4 tohto článku označené sankčným výborom v súlade s bodom 12 rezolúcie BR OSN č. 2321 (2016).“

               10.

               Článok 20 sa mení takto:

                           a)

                           Odsek 2 sa nahrádza takto:
                           „2.   Odsek 1 sa neuplatňuje, ak sankčný výbor udelil súhlas vopred a na základe individuálneho posúdenia.“

                           b)

                           Odsek 3 sa vypúšťa.

               11.

               Vkladá sa tento článok:
               „Článok 20a
               Zakazuje sa obstarávanie služieb plavidiel či lietadiel pre KĽDR.“

               12.

               Článok 21 sa nahrádza takto:
               „Článok 21
               Členské štáty zrušia registráciu každého plavidla, ktoré vlastní, kontroluje alebo prevádzkuje KĽDR, a takéto plavidlo, ktorého registráciu zrušil iný štát podľa bodu 24 rezolúcie BR OSN č. 2321 (2016), nezaregistrujú.“

               13.

               Článok 22 sa nahrádza takto:
               „Článok 22
               1.   Zakazuje sa registrovať plavidlá v KĽDR, získavať povolenie na to, aby plavidlo používalo vlajku KĽDR, vlastniť, prenajímať, prevádzkovať tieto plavidlá alebo poskytovať ich klasifikáciu, certifikáciu alebo pridružené služby, alebo poisťovať akékoľvek plavidlo plaviace sa pod vlajkou KĽDR.
               2.   Odsek 1 sa neuplatňuje, ak sankčný výbor udelil súhlas vopred a na základe individuálneho posúdenia.
               3.   Zakazuje sa poskytovanie poistenia a zaistenia zo strany štátnych príslušníkov členských štátov alebo z území členských štátov plavidlám, ktoré vlastní, kontroluje alebo prevádzkuje, a to aj nezákonnými prostriedkami, KĽDR.
               4.   Odsek 3 sa neuplatňuje, ak sankčný výbor na základe individuálneho posúdenia určí, že plavidlo vykonáva činnosti výlučne na účely obživy, ktoré osoby alebo subjekty v KĽDR nevyužijú na vytváranie príjmov, alebo výlučne na humanitárne účely.“

               14.

               V článku 23 sa dopĺňa tento odsek:
               „12.   Členské štáty prijmú potrebné opatrenia na obmedzenie vstupu na ich územia alebo prechodu cez ich územia členom vlády KĽDR, úradníkom tejto vlády a členom ozbrojených síl KĽDR, ak sú títo členovia alebo úradníci spojení s programami alebo činnosťami KĽDR v jadrovej oblasti alebo oblasti balistických raketových striel alebo inými činnosťami zakázaným podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) a č. 2321 (2016).“

               15.

               Vkladá sa tento článok:
               „Článok 24a
               1.   Ak členský štát určí, že osoba koná v mene alebo podľa pokynov banky alebo finančnej inštitúcie KĽDR, členský štát vyhostí danú osobu zo svojho územia na účely jej repatriácie do štátu, ktorého je štátnym príslušníkom, v súlade s uplatniteľným právom.
               2.   Odsek 1 sa neuplatňuje, ak sa prítomnosť osoby vyžaduje na účely súdneho konania alebo na výlučne zdravotnícke, bezpečnostné alebo iné humanitárne účely alebo ak sankčný výbor na základe individuálneho posúdenia rozhodol, že vyhostenie dotknutej osoby by bolo v rozpore s cieľmi rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) a č. 2321 (2016).“

               16.

               Článok 30 sa nahrádza takto:
               „Článok 30
               1.   Členské štáty prijmú opatrenia potrebné na zabezpečenie obozretnosti a predchádzanie tomu, aby sa na ich územiach alebo prostredníctvom ich štátnych príslušníkov uskutočňovalo špecializované vzdelávanie alebo odborná príprava štátnych príslušníkov KĽDR vo vedných odboroch, ktoré by prispievali k jadrovým činnostiam KĽDR súvisiacim so šírením a k vývoju nosičov jadrových zbraní vrátane vzdelávania alebo odbornej prípravy v oblasti pokročilej fyziky, pokročilej počítačovej simulácie a súvisiacich počítačových vied, geospaciálnej navigácie, jadrového inžinierstva, leteckého inžinierstva, aeronautického inžinierstva a v súvisiacich vedných odboroch, pokročilej vedy o materiáloch, pokročilého chemického inžinierstva, pokročilého strojného inžinierstva, pokročilého elektrotechnického inžinierstva a pokročilého priemyselného inžinierstva.
               2.   Členské štáty pozastavia vedeckú a technickú spoluprácu, ktorá zahŕňa účasť osôb alebo skupín, ktoré sponzoruje KĽDR alebo ktoré zastupujú KĽDR, s výnimkou zdravotníckych výmen, za predpokladu, že:

                           a)

                           v prípade vedeckej alebo technickej spolupráce v oblasti jadrovej vedy a technológie, vesmírneho a leteckého inžinierstva a technológie alebo pokročilých výrobných techník a metód stanovuje sankčný výbor na základe individuálneho posúdenia, že táto konkrétna činnosť neprispieva k jadrovým činnostiam KĽDR súvisiacim so šírením ani k programom v oblasti balistických riadených striel, alebo

                           b)

                           v prípade všetkých ostatných druhov vedeckej alebo technickej spolupráce stanovuje členský štát, ktorý je zapojený do vedeckej alebo technickej spolupráce, že táto konkrétna činnosť neprispieva k jadrovým činnostiam KĽDR súvisiacim so šírením ani k programom v oblasti balistických raketových striel a vopred to oznámi sankčnému výboru.“

               17.

               Vkladá sa tento článok:
               „Článok 31a
               Zakazuje sa, aby diplomatická misia alebo konzulárny úrad KĽDR a ich členovia z KĽDR, vlastnili alebo kontrolovali bankové účty v Únii s výnimkou jedného účtu v členskom štáte alebo členských štátoch, v ktorých sa nachádza misia alebo úrad, alebo v ktorých sú ich členovia akreditovaní.“

               18.

               Vkladá sa tento článok:
               „Článok 31b
               1.   Zakazuje sa, aby sa nehnuteľnosti prenajímali alebo inak dávali k dispozícii KĽDR, alebo aby ich využívala KĽDR alebo sa používali v prospech KĽDR na akékoľvek iné účely než diplomatické alebo konzulárne činnosti.
               2.   Takisto sa zakazuje prenajať si od KĽDR nehnuteľnosť, ktorá sa nachádza mimo územia KĽDR.“

               19.

               Článok 33 ods. 1 sa nahrádza takto:
               „1.   Rada vykoná úpravy v prílohách I a IV na základe rozhodnutí Bezpečnostnej rady alebo sankčného výboru.“

               20.

               Vkladá sa tento článok:
               „Článok 36a
               Odchylne od opatrení uložených rezolúciami BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016) alebo č. 2321 (2016), príslušný orgán členského štátu udelí potrebné povolenie za predpokladu, že sankčný výbor rozhodol, že je potrebná výnimka na uľahčenie práce medzinárodných a mimovládnych organizácií vykonávajúcich činnosti v oblasti pomoci a núdzovej pomoci v KĽDR v prospech civilného obyvateľstva v KĽDR.“

               21.

               Dopĺňa sa príloha IV, ako sa uvádza v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.

      V Bruseli 27. februára 2017

            Za Radu

            predseda

         K. MIZZI

      (1)  Rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (Ú. v. EÚ L 141, 28.5.2016, s. 79).

      PRÍLOHA

            „PRÍLOHA IV
            Zoznam plavidiel podľa článku 18a“


title: 2013/180/EÚ: Rozhodnutie Rady z  22. apríla 2013 , ktorým sa vymenúvajú členovia výboru stanoveného v článku 3 ods. 3 prílohy I k Protokolu o štatúte Súdneho dvora Európskej únie

text:
                  23.4.2013

                  SK

                  Úradný vestník Európskej únie

                  L 111/48

         ROZHODNUTIE RADY
         z 22. apríla 2013,
         ktorým sa vymenúvajú členovia výboru stanoveného v článku 3 ods. 3 prílohy I k Protokolu o štatúte Súdneho dvora Európskej únie
         (2013/180/EÚ)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
         so zreteľom na Protokol o štatúte Súdneho dvora Európskej únie, a najmä na článok 3 ods. 3 prílohy I k uvedenému protokolu,
         so zreteľom na rozhodnutie Rady 2005/49/ES, Euratom z 18. januára 2005 o pravidlách upravujúcich činnosť výboru uvedeného v článku 3 ods. 3 prílohy I Protokolu o štatúte Súdneho dvora (1), najmä na bod 3 prílohy k uvedenému rozhodnutiu,
         so zreteľom na odporúčanie predsedu Súdneho dvora z 13. decembra 2012,
         keďže:

                     (1)

                     V článku 3 ods. 3 prílohy I k Protokolu o štatúte Súdneho dvora Európskej únie sa stanovuje vytvorenie výboru pozostávajúceho zo siedmich osobností vybratých spomedzi bývalých členov Súdneho dvora a Všeobecného súdu a právnikov, ktorí sú uznávanými odborníkmi. Podľa uvedeného odseku členov tohto výboru vymenúva Rada na základe odporúčania predsedu Súdneho dvora.

                     (2)

                     V bode 3 prílohy k rozhodnutiu Rady 2005/49/ES, Euratom z 18. januára 2005 o pravidlách upravujúcich činnosť výboru uvedeného v článku 3 ods. 3 prílohy I Protokolu o štatúte Súdneho dvora sa stanovuje, že Rada vymenúva predsedu tohto výboru.

                     (3)

                     Tieto ustanovenia by sa mali uplatňovať,

               PRIJALA TOTO ROZHODNUTIE:

            Článok 1
            Za členov výboru stanoveného v článku 3 ods. 3 prílohy I k Protokolu o štatúte Súdneho dvora Európskej únie sa na obdobie štyroch rokov od 10. novembra 2012 vymenúvajú:

                        pani Pernilla LINDH, predsedníčka

                        pán Pranas KŪRIS

                        pán Ján MAZÁK

                        pán Jörg PIRRUNG

                        pán Mihalis VILARAS

                        pán Roel BEKKER

                        pani Elena Simina TĂNĂSESCU.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Luxemburgu 22. apríla 2013

                  Za Radu

                  predseda

               E. GILMORE

            (1)  Ú. v. EÚ L 21, 25.1.2005, s. 13.


title: 2009/488/ES,Euratom: Rozhodnutie Komisie z  11. júna 2009 o uzavretí Memoranda o porozumení medzi Európskou komisiou a Európskou organizáciou pre jadrový výskum (CERN) (Text s významom pre EHP)

text:
               24.6.2009

               SK

               Úradný vestník Európskej únie

               L 161/13

         ROZHODNUTIE KOMISIE
   z 11. júna 2009
   o uzavretí Memoranda o porozumení medzi Európskou komisiou a Európskou organizáciou pre jadrový výskum (CERN)
   (Text s významom pre EHP)
   (2009/488/ES, Euratom)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva a Zmluvu o založení Európskeho spoločenstva pre atómovú energiu,
   keďže:

               (1)

               Administratívna dohoda medzi Európskym spoločenstvom a Európskou organizáciou pre jadrový výskum (CERN) bola podpísaná 10. októbra 1994.

               (2)

               V rámci prieskumných diskusií sa zdôraznila vhodnosť posilniť a aktualizovať spoluprácu Komisie s Európskou organizáciou pre jadrový výskum v súvislosti s nedávnym vývojom situácie so zreteľom na Európsky výskumný priestor (EVP).

               (3)

               V súvislosti s tým sa vypracoval koncept novej dohody v podobe memoranda o porozumení s cieľom zaoberať sa takými otázkami, ako je napríklad posilnená spolupráca prostredníctvom spoločných aktivít so zreteľom na konsolidáciu a ďalší rozvoj EVP a vykonávanie a nadväznú úpravu európskej stratégie pre fyziku častíc, ako aj konzultácie a výmenu informácií o otázkach vzájomného záujmu, najmä vo vzťahu ku konsolidácii a ďalšiemu rozvoju Európskeho výskumného priestoru a európskej stratégie pre fyziku častíc, v druhom prípade vrátane súvisiacich kontaktov s nečlenskými štátmi CERN-u.

               (4)

               Komisii sa udeľuje stále právo zúčastňovať sa na zasadnutiach rady CERN-u týkajúcich sa európskej stratégie a zapájať sa na nich do diskusií, pričom sa Európskym spoločenstvám ponecháva štatút pozorovateľa v rade CERN-u (1) udelený v roku 1985.

               (5)

               Z tohto memoranda o porozumení nevyplývajú finančné dôsledky ani právne záväzky,

         ROZHODLA TAKTO:
   Článok 1
   Schvaľuje sa Memorandum o porozumení medzi Európskou komisiou a Európskou organizáciou pre jadrový výskum (CERN) uvedené v prílohe. Týmto memorandom sa teda nahradí administratívna dohoda z 10. októbra 1994.
   Článok 2
   Komisár pre vedu a výskum Janez Potočnik podpisuje v mene Komisie Memorandum o porozumení medzi Európskou komisiou a Európskou organizáciou pre jadrový výskum.

      V Bruseli 11. júna 2009

            Za Komisiu

         Janez POTOČNIK

            člen Komisie

      (1)  Rozhodnutie rady CERN-u z 27. a 28. júna 1985.
   PRÍLOHA

      MEMORANDUM O POROZUMENÍ
      medzi Európskou komisiou a Európskou organizáciou pre jadrový výskum
      Európska komisia, ďalej len „Komisia“, a Európska organizácia pre jadrový výskum, medzivládna organizácia so sídlom v Ženeve vo Švajčiarsku, ďalej len „CERN“ (spolu ďalej len „obidve strany“),
      ZOHĽADŇUJÚC

                  —

                  Zmluvu o založení Európskeho spoločenstva a Zmluvu o založení Spoločenstva pre atómovú energiu, pričom sa podporuje spolupráca s tretími krajinami a medzinárodnými organizáciami v oblasti výskumu, technologického rozvoja a demonštračných činností,

                  —

                  Dohovor o založení Európskej organizácie pre jadrový výskum z 1. júla 1953 v znení revízie z 18. januára 1971 (ďalej len „dohovor“), a najmä jeho článok II, prostredníctvom ktorého podpísané strany dohovoru zverili CERN-u spoluprácu vrátane medzinárodnej spolupráce medzi európskymi štátmi v oblasti základného výskumu vo fyzike častíc ako odvetvia fyziky, ktoré sa zaoberá základnými zložkami hmoty a silami, ktoré na ne pôsobia,

                  —

                  rámcové programy Európskeho spoločenstva v oblasti výskumu, technologického vývoja a demonštračných činností,

                  —

                  Zelenú knihu z roku 2007 o nových perspektívach Európskeho výskumného priestoru (EVP) (1), ktorá obsahuje výzvu na lepšiu spoluprácu a posilnené partnerstvo s medzivládnymi výskumnými organizáciami, ako napr. CERN (2), najmä pokiaľ ide o tvorbu programu výskumu, odbornú prípravu a mobilitu výskumných pracovníkov, infraštruktúry výskumu, duševné vlastníctvo a medzinárodnú spoluprácu,

                  —

                  európsku stratégiu pre fyziku častíc jednohlasne prijatú 14. júla 2006,

                              —

                              na základe ktorej rada CERN-u (3) vymedzuje, aktualizuje a nadväzne upravuje európsku stratégiu výskumu v oblasti fyziky častíc s urýchľovačmi aj bez urýchľovačov, pričom súčasťou tejto stratégie je zastupovanie členských štátov organizácie CERN v diskusiách s ostatnými krajinami a regiónmi vo svete v súvislosti okrem iného s infraštruktúrami výskumu v oblasti fyziky častíc,

                              —

                              a v ktorej sa uznáva potreba posilniť vzťahy medzi CERN-om a Európskou úniou v otázkach týkajúcich sa uvedenej stratégie,

                  —

                  nové organizačné štruktúry schválené radou CERN-u v septembri 2007 a marci 2008, ktorých účelom je vymedziť, aktualizovať a následne upraviť európsku stratégiu (CERN/2732/rev a CERN/2779) a ku ktorým patria tematické „zasadnutia k európskej stratégii“ rady CERN-u,

            UZNÁVAJÚC
      príslušnú zodpovednosť oboch strán v uvedených oblastiach, ktoré sa vzájomne posilňujú,
      ROZHODLI TAKTO:

                  1.

                  Obidve strany majú úmysel s náležitým zreteľom na svoje príslušné právomoci spolupracovať s cieľom upevňovať a ďalej rozvíjať Európsky výskumný priestor, predovšetkým pokiaľ ide o tvorbu programu výskumu, odbornú prípravu a mobilitu výskumných pracovníkov, infraštruktúry výskumu, správu duševného vlastníctva a medzinárodnú spoluprácu. Na tento účel môžu rozvíjať spoločné aktivity.

                  2.

                  Obidve strany majú v úmysle s náležitým zreteľom na svoje príslušné právomoci spolupracovať v oblasti následného upravovania a vykonávania európskej stratégie pre fyziku častíc. Na tento účel môžu rozvíjať spoločné aktivity.

                  3.

                  S náležitým zreteľom na svoje príslušné právomoci, inštitucionálne usporiadanie a operačné rámce sa obidve strany budú navzájom informovať a prípadne budú medzi sebou viesť konzultácie o otázkach vzájomného záujmu, najmä vo vzťahu ku konsolidácii a ďalšiemu rozvoju Európskeho výskumného priestoru a k európskej stratégii pre fyziku častíc, v druhom prípade vrátane súvisiacich kontaktov s nečlenskými štátmi CERN-u.

                  4.

                  Rada CERN-u s výhradou vlastných postupov udelí Komisii stále právo zúčastňovať sa na svojich zasadnutiach týkajúcich sa európskej stratégie a zapájať sa do diskusií na nich.

                  5.

                  Zachováva sa štatút pozorovateľa udelený Európskym spoločenstvám na zasadnutí rady CERN-u v roku 1985 (4).

                  6.

                  Komisia udelí CERN-u právo navrhovať kandidátov na členov príslušných odborných a poradných orgánov. Týchto odborníkov bude nominovať Komisia na základe vlastných pravidiel a postupov.

                  7.

                  Obidve strany zriadia kontaktné miesta a mechanizmy komunikácie, aby sa dosiahol cieľ predpokladaný v tomto memorande o porozumení.

                  8.

                  Obidve strany sa budú každoročne stretávať, aby vyhodnotili výsledky pokroku a prípadne si vymenili názory na ďalšie spôsoby rozšírenia vzájomnej spolupráce vrátane spoločných aktivít alebo preskúmali potenciálne synergie.

                  9.

                  Obidve strany sa dohodnú na otázkach týkajúcich sa výkladu a vykonávania tohto memoranda o porozumení.

                  10.

                  Administratívna dohoda z 10. októbra 1994 sa nahrádza týmto memorandom o porozumení.

         V Bruseli 17. júna 2009 v dvoch vyhotoveniach.

               Za CERN

            Torsten ÅKESSON

               predseda rady CERN-u

            Rolf-Dieter HEUER

               generálny riaditeľ CERN-u

               Za Európsku komisiu

            Janez POTOČNIK

               člen Komisie

      (1)  „Zelená kniha o Európskom výskumnom priestore“ obsahuje odkaz na zelenú knihu Komisie Európsky výskumný priestor: nové perspektívy, prijatú 4. apríla 2007 [KOM(2007) 161 v konečnom znení].

      (2)  Komisia a CERN podpísali administratívnu dohodu 10. októbra 1994.

      (3)  Rada CERN-u je orgán s rozhodovacími právomocami CERN-u, ktorý určuje politiku tejto organizácie vo veciach vedy a technických a administratívnych záležitostí (článok V dohovoru).

      (4)  Štatút pozorovateľa bol Európskym spoločenstvám udelený na zasadnutí rady CERN-u rozhodnutím prijatým radou CERN-u 27. a 28. júna 1985.


title: 2010/464/CFSP: Rozhodnutie Rady 2010/464/SZBP zo 6. augusta 2010 o podpise a uzavretí Dohody medzi Európskou úniou a Ugandskou republikou o štatúte misie pod vedením Európskej únie v Ugande

text:
               24.8.2010

               SK

               Úradný vestník Európskej únie

               L 221/1

         ROZHODNUTIE RADY 2010/464/SZBP
   zo 6. augusta 2010
   o podpise a uzavretí Dohody medzi Európskou úniou a Ugandskou republikou o štatúte misie pod vedením Európskej únie v Ugande
   RADA EURÓPSKEJ ÚNIE,
   so zreteľom na Zmluvu o Európskej únii (ďalej len „Zmluva o EÚ“), a najmä na jej článok 37, ako aj na Zmluvu o fungovaní Európskej únie (ďalej len „ZFEÚ“), a najmä na jej článok 218 ods. 5 a článok 218 ods. 6 prvý pododsek,
   so zreteľom na návrh vysokej predstaviteľky Únie pre zahraničné veci a bezpečnostnú politiku (ďalej len „vysoká predstaviteľka“),
   keďže:

               (1)

               Rada 15. februára 2010 prijala rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska (1) (EUTM Somalia).

               (2)

               V článku 9 rozhodnutia sa ustanovuje, že štatút jednotiek a personálu pod vedením EÚ vrátane výsad, imunít a iných záruk potrebných na splnenie a hladký priebeh ich misie sa môže dohodnúť v súlade s postupom ustanoveným v článku 37 Zmluvy o EÚ a v súlade s postupom ustanoveným v článku 218 ZFEÚ.

               (3)

               Po poverení Radou 11. marca 2010 rokovala vysoká predstaviteľka, ktorej pomáhal Generálny sekretariát Rady, o dohode medzi Európskou úniou a Ugandskou republikou o štatúte misie pod vedením Európskej únie v Ugande (ďalej len „dohoda“).

               (4)

               Táto dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Ugandskou republikou o štatúte misie pod vedením Európskej únie v Ugande.
   Text dohody je pripojený k tomuto rozhodnutiu.
   Článok 2
   Predseda Rady sa týmto poveruje, aby určil osobu(-y) splnomocnenú(-é) podpísať túto dohodu s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 6. augusta 2010

            Za Radu

            predseda

         S. VANACKERE

      (1)  Ú. v. EÚ L 44, 19.2.2010, s. 16.
    ---documentbreak---

               24.8.2010

               SK

               Úradný vestník Európskej únie

               L 221/2

         PREKLAD
   DOHODA
   medzi Európskou úniou a Ugandskou republikou o štatúte misie pod vedením Európskej únie v Ugande
   EURÓPSKA ÚNIA,
   ďalej len „Únia“,
   na jednej strane a
   UGANDSKÁ REPUBLIKA
   ďalej len „hostiteľský štát“,
   na strane druhej,
   spolu ďalej len „strany“,
   BERÚC DO ÚVAHY:
   že Bezpečnostná rada Organizácie Spojených národov (BR OSN) vo svojej rezolúcii č. 1897 (2009) o situácii v Somálsku prijatej 30. novembra 2009 pripomenula svoje predchádzajúce rezolúcie na podporu Somálska a opätovne potvrdila svoju podporu suverenite, územnej celistvosti, politickej nezávislosti a jednotnosti Somálska,
   že BR OSN tiež zdôraznila, že dlhodobá bezpečnosť Somálska závisí od efektívneho vybudovania národných bezpečnostných síl a policajného zboru Somálska dočasnou federálnou vládou (TFG) podľa dohody z Džibuti a v súlade s národnou bezpečnostnou stratégiou,
   že minister obrany hostiteľského štátu listom z 5. januára 2010 uvítal plánovanú misiu Únie na podporu bezpečnostného sektora Somálska a vyzval Úniu k účasti na výcviku bezpečnostných síl Somálska v hostiteľskom štáte v trvaní minimálne jedného roka,
   rozhodnutie Rady 2010/96/SZBP z 15. februára 2010 o vojenskej misii Európskej únie na podporu výcviku bezpečnostných síl Somálska (1),
   že táto misia je nevýkonnou misiou, ktorá nemá právo na použitie donucovacích prostriedkov nezávisle od súhlasu hostiteľského štátu,
   že táto dohoda neovplyvní práva a povinnosti strán podľa medzinárodných dohôd a iných nástrojov, ktorými sa zriaďujú medzinárodné súdy a tribunály, vrátane štatútu Medzinárodného trestného súdu,
   SA DOHODLI TAKTO:
   Článok 1
   Rozsah pôsobnosti a vymedzenie pojmov
   1.   Táto dohoda sa vzťahuje na misiu pod vedením Európskej únie v Ugande (ďalej len „EUTM Somalia“) a jej personál.
   2.   Táto dohoda sa uplatňuje iba na území hostiteľského štátu.
   3.   Na účely tejto dohody:

               a)

               „EUTM Somalia“ je ústredie misie EÚ a národné kontingenty, ktoré sa zúčastňujú misie, ich vybavenie a dopravné prostriedky;

               b)

               „misia“ je príprava, vytvorenie, vykonanie a podpora misie EUTM Somalia;

               c)

               „veliteľ misie EÚ“ je veliteľ na mieste;

               d)

               „ústredie misie EÚ“ je vojenský hlavný štáb a jeho zložky bez ohľadu na ich sídlo podliehajúci vojenským veliteľom EÚ, ktorí vykonávajú vojenské velenie alebo kontrolu misie;

               e)

               „národné kontingenty“ sú jednotky a zložky patriace členským štátom Únie a iným štátom, ktoré sa zúčastňujú misie;

               f)

               „personál EUTM Somalia“ je civilný a vojenský personál pridelený misii EUTM Somalia, ako aj personál podieľajúci sa na príprave misie a personál vykonávajúci misiu pre vysielajúci štát alebo inštitúciu Únie v rámci misie, ak nie je v tejto dohode stanovené inak, na území hostiteľského štátu s výnimkou personálu zamestnaného miestne a personálu zamestnaného medzinárodnými obchodnými zmluvnými dodávateľmi;

               g)

               „personál zamestnaný miestne“ je personál pozostávajúci zo štátnych príslušníkov alebo osôb s trvalým pobytom v hostiteľskom štáte;

               h)

               „zariadenia“ sú všetky priestory, ubytovanie a pozemné plochy potrebné pre misiu EUTM Somalia a personál misie EUTM Somalia;

               i)

               „vysielajúci štát“ je štát poskytujúci misii EUTM Somalia národný kontingent vrátane členských štátov Únie a tretích štátov zúčastňujúcich sa misie;

               j)

               „hostiteľský štát“ je Ugandská republika;

               k)

               „úradná korešpondencia“ je všetka korešpondencia týkajúca sa misie a jej funkcií.

         Článok 2
   Všeobecné ustanovenia
   1.   Misia EUTM Somalia a personál misie EUTM Somalia dodržiavajú zákony a iné právne predpisy hostiteľského štátu a zdržiavajú sa konania alebo činnosti, ktoré sú nezlúčiteľné s cieľmi misie.
   2.   Misia EUTM Somalia pravidelne informuje vládu hostiteľského štátu o počte členov personálu misie EUTM Somalia umiestnených na území hostiteľského štátu.
   Článok 3
   Identifikácia
   1.   Personál misie EUTM Somalia musí mať vždy pri sebe cestovný pas alebo vojenský preukaz totožnosti.
   2.   Vozidlá, lietadlá a iné dopravné prostriedky misie EUTM Somalia musia byť zreteľne označené značkami misie EUTM Somalia a/alebo poznávacími značkami, s ktorými sú oboznámené príslušné orgány hostiteľského štátu.
   3.   Misia EUTM Somalia má právo na vyvesenie vlajky Únie a označenia, ako napr. vojenské insígnie, hodnosti a oficiálne znaky, na zariadeniach, vozidlách a iných dopravných prostriedkoch. Uniformy personálu misie EUTM Somalia sú zreteľne označené znakom misie EUTM Somalia. Národné vlajky alebo insígnie národných kontingentov tvoriacich súčasť misie môžu byť vyvesené na zariadeniach misie EUTM Somalia alebo umiestnené na vozidlách a iných dopravných prostriedkoch a uniformách na základe rozhodnutia veliteľa misie EÚ.
   Článok 4
   Prekračovanie hraníc a pohyb na území hostiteľského štátu
   1.   Personál misie EUTM Somalia vstupuje na územie hostiteľského štátu iba na základe predloženia dokladov stanovených v článku 3 ods. 1 alebo v prípade prvého vstupu na základe individuálneho alebo kolektívneho rozkazu, ktorý vydala misia EUTM Somalia. Je oslobodený od predpisov o vízach a hostiteľský štát pomáha personálu misie EUTM Somalia v súvislosti s imigračnými kontrolami a požiadavkami colných kontrol pri vstupe na územie hostiteľského štátu, odchode z neho alebo pri pohybe na tomto území.
   2.   Personál misie EUTM Somalia nepodlieha predpisom hostiteľského štátu, ktoré upravujú registráciu a kontrolu cudzincov, nepovažuje sa však za oprávneného na získanie trvalého pobytu alebo bydliska na území hostiteľského štátu.
   3.   Hostiteľskému štátu sa na informačné účely poskytne všeobecný zoznam vybavenia misie EUTM Somalia, ktoré vstupuje na jeho územie. Toto vybavenie musí byť označené poznávacími značkami misie EUTM Somalia. Tento postup postačuje na to, aby sa splnili všetky colné a kontrolné požiadavky.
   4.   Personál misie EUTM Somalia môže viesť motorové vozidlá a riadiť lietadlá na území hostiteľského štátu za podmienky, že majú platný príslušný národný, medzinárodný alebo vojenský vodičský preukaz alebo oprávnenie na riadenie lietadiel.
   5.   Na účely misie zaručí hostiteľský štát misii EUTM Somalia a personálu misie EUTM Somalia slobodu pohybu a slobodu cestovania po svojom území vrátane svojho vzdušného priestoru.
   6.   Na účely misie môžu misia EUTM Somalia a dopravné prostriedky, ktoré si prenajíma, používať verejné komunikácie, mosty, trajekty a letiská bez platenia cla, mýta, poplatkov, daní a podobných nákladov. Misia EUTM Somalia nie je oslobodená od primeraných poplatkov za služby, o ktoré požiada a ktoré sú poskytnuté, za podmienok, ktoré sa vzťahujú na služby poskytované ozbrojeným silám hostiteľského štátu.
   Článok 5
   Výsady a imunity misie EUTM Somalia, ktoré udeľuje hostiteľský štát
   1.   Zariadenia misie EUTM Somalia sú nedotknuteľné. Zástupcovia hostiteľského štátu do nich nevstúpia bez súhlasu veliteľa misie EÚ.
   2.   Zariadenia misie EUTM Somalia, ich vybavenie a ostatný majetok v nich, ako aj dopravné prostriedky požívajú imunitu voči prehliadke, zabaveniu, zadržaniu alebo exekúcii.
   3.   Misia EUTM Somalia, jej majetok a aktíva bez ohľadu na to, kde sa nachádzajú alebo kto je ich držiteľom na základe riadneho povolenia misie EUTM Somalia, požívajú imunitu voči každej forme súdneho konania.
   4.   Archív a dokumenty misie EUTM Somalia sú bez ohľadu na ich miesto a v každej chvíli nedotknuteľné.
   5.   Úradná korešpondencia misie EUTM Somalia je nedotknuteľná.
   6.   Pokiaľ ide o kupovaný alebo dovážaný tovar, poskytované služby a zariadenia využívané misiou EUTM Somalia na účely misie, misia EUTM Somalia je v hostiteľskom štáte oslobodená od všetkých daní a poplatkov podobného charakteru. Poskytovatelia služieb pre misiu EUTM Somalia alebo jej zmluvní dodávatelia sú tiež oslobodení od týchto daní a poplatkov podobného charakteru týkajúcich sa tovaru, služieb a zariadení, ktoré poskytujú misii EUTM Somalia. Misia EUTM Somalia nie je oslobodená od odvodov, daní alebo poplatkov, ktoré predstavujú platby za vyžiadané alebo poskytnuté služby.
   7.   Hostiteľský štát povolí vstup a výstup tovaru pre misiu a oslobodí ho od uplatňovania všetkých ciel, poplatkov, mýta, daní a podobných nákladov okrem poplatkov za skladovanie, dopravu a iné vyžiadané a poskytnuté služby.
   Článok 6
   Výsady a imunity personálu misie EUTM Somalia, ktoré udeľuje hostiteľský štát
   1.   Personál misie EUTM Somalia nepodlieha žiadnej forme zatknutia alebo zadržania.
   2.   Dokumenty, korešpondencia a majetok personálu misie EUTM Somalia požívajú nedotknuteľnosť s výnimkou opatrení na exekúciu, ktoré sú povolené podľa odseku 6.
   3.   Personál misie EUTM Somalia za všetkých okolností požíva imunitu voči trestnej právomoci hostiteľského štátu.
   Vysielajúci štát alebo dotknutá inštitúcia Únie sa môže podľa okolností zriecť imunity personálu misie EUTM Somalia voči trestnej právomoci. Takéto vzdanie sa musí byť vždy písomné.
   Imunita členov personálu misie EUTM Somalia voči súdnej právomoci hostiteľského štátu ich neoslobodzuje od súdnej právomoci príslušného vysielajúceho štátu. V prípade obvinenia člena personálu misie EUTM Somalia zo spáchania trestného činu, vysielajúci štát informuje hostiteľský štát o výsledku súdneho konania vykonaného v súvislosti s trestným činom, z ktorého bol člen personálu obvinený.
   4.   Personál misie EUTM Somalia požíva imunitu voči občianskej a správnej právomoci hostiteľského štátu, pokiaľ ide o slová vyslovené alebo napísané a o všetky činy vykonané pri výkone služobných funkcií. Ak sa proti personálu misie EUTM Somalia začne akékoľvek občianske konanie pre súdom hostiteľského štátu, ihneď o tom bude oboznámený veliteľ misie EÚ a príslušný orgán vysielajúceho štátu alebo inštitúcia Únie. Pred začatím občianskeho konania pred súdom veliteľ misie EÚ a príslušný orgán vysielajúceho štátu alebo inštitúcia Únie súdu potvrdí, či daný čin spáchal člen personálu misie EUTM Somalia pri výkone služobných funkcií.
   Ak bol čin spáchaný pri výkone služobných funkcií, občianske konanie sa nezačne a uplatnia sa ustanovenia článku 15. Ak čin nebol spáchaný pri výkone služobných funkcií, môže občianske konanie pokračovať. Potvrdenie veliteľa misie EÚ a príslušného orgánu vysielajúceho štátu alebo inštitúcie Únie je záväzné pre súdnu právomoc hostiteľského štátu, ktorý ho nemôže napadnúť.
   Začatie občianskeho konania zo strany člena personálu misie EUTM Somalia by mu nemalo brániť v nárokovaní si na imunitu voči súdnej právomoci v súvislosti s akýmkoľvek protinárokom, ktorý je priamo spojený s hlavným nárokom.
   5.   Člen personálu misie EUTM Somalia nie je povinný poskytnúť svedeckú výpoveď.
   Misia EUTM Somalia a vysielajúci štát môže predložiť výpovede svedkov alebo miestoprísažné vyhlásenia zo strany členov personálu misie EUTM Somalia o trestných činoch, ktorými sa stali svedkami v kontexte výcviku bezpečnostných síl Somálska.
   6.   Vo vzťahu k členovi personálu misie EUTM Somalia nemožno prijať opatrenia na exekúciu okrem prípadu, keď sa proti nemu začne občianske konanie, ktoré sa nevzťahuje na služobné funkcie. Majetok personálu misie EUTM Somalia, ktorý potvrdí veliteľ misie EÚ a ktorý je potrebný na plnenie služobných funkcií, je oslobodený od zabavenia na účely splnenia povinnosti uloženej rozsudkom, rozhodnutím alebo rozkazom. V občianskych konaniach personál misie EUTM Somalia nepodlieha obmedzeniam osobnej slobody alebo iným obmedzujúcim opatreniam.
   7.   Personál misie EUTM Somalia je v súvislosti so službami poskytovanými misii EUTM Somalia oslobodený od ustanovení o sociálnom zabezpečení, ktoré môžu platiť v hostiteľskom štáte.
   8.   Personál misie EUTM Somalia je oslobodený od akejkoľvek formy zdaňovania mzdy a požitkov v hostiteľskom štáte, ktoré mu vypláca misia EUTM Somalia alebo vysielajúci štát, ako aj zdaňovania akéhokoľvek príjmu, ktorý dostane mimo hostiteľského štátu.
   9.   Hostiteľský štát povolí v súlade s takými zákonmi a inými právnymi predpismi, aké môže prijať, vstup tovaru pre osobné použitie personálu misie EUTM Somalia a udelí výnimku z uplatňovania všetkých ciel, priamych a nepriamych daní, spotrebných daní a súvisiacich poplatkov okrem poplatkov za skladovanie, dopravu a podobné služby.
   Akákoľvek kontrola batožiny členov personálu misie EUTM Somalia sa uskutoční iba za prítomnosti príslušného člena personálu misie EUTM Somalia alebo splnomocneného zástupcu misie EUTM Somalia.
   Článok 7
   Personál zamestnaný miestne
   Personál zamestnaný miestne požíva výsady a imunity iba v rozsahu, ktorý povoľuje hostiteľský štát. Hostiteľský štát však nad týmto personálom vykonávať svoju súdnu právomoc tak, aby pritom zbytočne nezasahoval do výkonu funkcií misie.
   Článok 8
   Trestná právomoc
   Príslušné orgány vysielajúceho štátu majú na území hostiteľského štátu právo na výkon všetkej trestnej právomoci a disciplinárnej právomoci, ktorú im udeľuje právo vysielajúceho štátu, pokiaľ ide o všetkých členov personálu misie EUTM Somalia podliehajúcich príslušnému právu vysielajúceho štátu.
   Článok 9
   Uniforma a zbrane
   1.   Nosenie uniformy podlieha pravidlám, ktoré vydáva veliteľ misie EÚ.
   2.   Vojenský personál misie EUTM Somalia môže nosiť zbrane a strelivo pod podmienkou, že ho na to rozkazy oprávňujú, pričom sa táto skutočnosť oznámi hostiteľskému štátu.
   Článok 10
   Podpora hostiteľského štátu a uzatváranie zmlúv
   1.   Hostiteľský štát súhlasí, že pomôže misii EUTM Somalia pri hľadaní vhodných zariadení, ak o to požiada.
   2.   Hostiteľský štát bezplatne poskytne zariadenia, ktoré vlastní, ak sú tieto zariadenia potrebné pre výkon správnych a operačných činností misie EUTM Somalia.
   3.   V rámci svojich možností a prostriedkov hostiteľský štát pomáha pri príprave, zriaďovaní, vykonávaní a podpore misie. Pomoc a podpora hostiteľského štátu pri misii sa poskytuje za rovnakých podmienok ako pomoc a podpora poskytovaná ozbrojeným silám hostiteľského štátu.
   4.   Právo uplatniteľné na zmluvy uzavreté misiou EUTM Somalia v hostiteľskom štáte určí zmluva.
   5.   Zmluva môže stanoviť, že konanie na urovnanie sporov uvedené v článku 15 ods. 3 a 4 sa uplatňuje na spory, ktoré vznikli z uplatňovania zmluvy.
   6.   Hostiteľský štát uľahčí vykonávanie zmlúv, ktoré misia EUTM Somalia na účely misie uzavrela s obchodnými subjektmi.
   Článok 11
   Zmena zariadení
   1.   Misia EUTM Somalia je oprávnená stavať, meniť alebo inak upravovať zariadenia v prípade potreby podľa operačných požiadaviek.
   2.   Na tieto stavby, zmeny alebo úpravy nežiada hostiteľský štát od misie EUTM Somalia kompenzáciu.
   3.   Pred odchodom misie EUTM Somalia začne podľa okolností veliteľ misie EÚ rokovať v zmysle článku 18 o dojednaniach s cieľom zabezpečiť primeranú zostatkovú hodnotu pre nehnuteľné a/alebo hnuteľné zariadenia, ktoré sa obstarali prostredníctvom finančných prostriedkov misie EUTM Somalia alebo sa prostredníctvom týchto prostriedkov zvýšila ich hodnota a ktoré po ukončení misie EUTM Somalia zostanú na mieste. Ak úlohu misie EUTM Somalia prevezme nástupnícka misia, poskytne hostiteľský štát zariadenia tejto nástupníckej misii bezplatne.
   Článok 12
   Úmrtie člena personálu misie EUTM Somalia
   1.   Veliteľ misie EÚ má právo prijať a vykonať vhodné opatrenia na repatriáciu zosnulého člena personálu misie EUTM Somalia, ako aj jeho osobného majetku.
   2.   Pitva zosnulého člena personálu misie EUTM Somalia sa môže uskutočniť len so súhlasom štátu štátnej príslušnosti zosnulej osoby a za prítomnosti zástupcu misie EUTM Somalia a/alebo štátu štátnej príslušnosti dotknutej zosnulej osoby.
   3.   V záujme rýchlej repatriácie zosnulého člena personálu misie EUTM Somalia hostiteľský štát a misia EUTM Somalia spolupracujú v maximálne možnej miere.
   Článok 13
   Bezpečnosť misie EUTM Somalia a vojenská polícia
   1.   Hostiteľský štát prijme všetky potrebné opatrenia na zaistenie bezpečnosti a ochrany misie EUTM Somalia a jej personálu vrátane opatrení nevyhnutných na ochranu jej zariadení proti akémukoľvek vonkajšiemu útoku alebo vniknutiu.
   2.   Veliteľ misie EÚ môže na účely udržania poriadku v zariadeniach misie EUTM Somalia zriadiť jednotku vojenskej polície.
   3.   Jednotka vojenskej polície môže tiež po porade s vojenskou políciou a v spolupráci s ňou alebo políciou hostiteľského štátu konať mimo zariadení misie EUTM Somalia, aby medzi členmi personálu misie EUTM Somalia zabezpečila udržanie vhodného poriadku a disciplíny.
   Článok 14
   Komunikácia
   1.   Misia EUTM Somalia môže inštalovať a prevádzkovať vysielacie a prijímacie rádiové stanice, ako aj satelitné systémy. Spolupracuje s príslušnými orgánmi hostiteľského štátu s cieľom vyhnúť sa konfliktom pri používaní vhodných frekvencií. Hostiteľský štát zaručí bezplatný prístup k frekvenčnému spektru.
   2.   Na účely misie požíva misia EUTM Somalia právo neobmedzenej komunikácie prostredníctvom rádia (vrátane satelitného, mobilného alebo prenosného rádia), telefónu, telegrafu, faxu a ostatných prostriedkov, ako aj právo inštalovať vybavenie potrebné na udržiavanie takejto komunikácie v rámci zariadení misie EUTM Somalia a medzi nimi vrátane kladenia káblov a pozemného vedenia.
   3.   V rámci vlastných zariadení môže misia EUTM Somalia vykonať úpravy potrebné na prenos pošty adresovanej do misie EUTM Somalia a z misie EUTM Somalia a/alebo členom alebo od členov personálu misie EUTM Somalia.
   Článok 15
   Nároky v prípade úmrtia, zranenia, škody alebo straty
   1.   Misia EUTM Somalia a personál misie EUTM Somalia nenesie zodpovednosť za škody alebo straty na civilnom alebo štátnom majetku, ktoré súvisia s prevádzkovými potrebami, alebo za škody alebo straty spôsobené činnosťami v súvislosti s občianskymi nepokojmi alebo s ochranou misie EUTM Somalia.
   2.   Pokiaľ ide o nároky vznesené právnickými alebo fyzickými osobami z hostiteľského štátu s cieľom dosiahnuť priateľské urovnanie sa tieto nároky na náhradu škody alebo straty civilného alebo štátneho majetku, ktorý nepokrýva odsek 1, ako aj nároky v prípade úmrtia alebo zranenia osôb a nároky na náhradu škody alebo straty majetku misie EUTM Somalia postúpia misii EUTM Somalia prostredníctvom príslušných orgánov hostiteľského štátu alebo príslušným orgánom hostiteľského štátu, pokiaľ ide o nároky, ktoré vzniesla misia EUTM Somalia.
   3.   V prípade, že nemožno dosiahnuť priateľské urovnanie, sa nárok podá na komisiu pre nároky pozostávajúcu v rovnakej miere zo zástupcov misie EUTM Somalia a zástupcov hostiteľského štátu. Urovnanie nárokov sa dosiahne spoločnou dohodou.
   4.   Ak nemožno dosiahnuť urovnanie nárokov v rámci komisie pre nároky, spor:

               a)

               o nároky do 40 000 EUR vrátane sa urovná diplomatickou cestou medzi zástupcami hostiteľského štátu a Únie;

               b)

               o nároky prekračujúce čumu uvedenú v písmene a) sa podá na rozhodcovský súd, ktorého rozhodnutia sú záväzné.

         5.   Rozhodcovský súd pozostáva z troch rozhodcov, jedného rozhodcu menuje hostiteľský štát, jedného rozhodcu menuje misia EUTM Somalia a tretieho rozhodcu menuje spoločne hostiteľský štát a misia EUTM Somalia. Ak jedna zo strán nevymenuje rozhodcu do dvoch mesiacov alebo ak sa nedosiahne dohoda medzi hostiteľským štátom a misiou EUTM Somalia pri vymenovaní tretieho rozhodcu, daného rozhodcu vymenuje predseda Súdneho dvora Európskej únie.
   6.   Medzi misiou EUTM Somalia a správnymi orgánmi hostiteľského štátu sa uzavrie správne dojednanie s cieľom určiť pôsobnosť komisie pre nároky a rozhodcovského súdu, postup uplatniteľný v rámci týchto orgánov a podmienky, za ktorých sa majú nároky uplatniť.
   Článok 16
   Spojenie a spory
   1.   Všetky otázky, ktoré vzniknú v súvislosti s uplatňovaním tejto dohody alebo z jej uplatňovania vyplynú, spoločne preskúmajú zástupcovia misie EUTM Somalia a príslušných orgánov hostiteľského štátu.
   2.   Ak nedôjde k urovnaniu, spory týkajúce sa výkladu alebo uplatňovania tejto dohody sa urovnajú medzi zástupcami hostiteľského štátu a Únie výlučne diplomatickou cestou.
   Článok 17
   Ostatné ustanovenia
   1.   Ak táto dohoda odkazuje na výsady, imunity a práva misie EUTM Somalia a personálu misie EUTM Somalia, vláda hostiteľského štátu je zodpovedná za vykonávanie a dodržiavanie takýchto imunít, výsad a práv zo strany príslušných miestnych orgánov hostiteľského štátu.
   2.   Nič v tejto dohode nemá za cieľ alebo sa nechápe ako odchýlka od práv, ktorých sa môže dovolať členský štát Únie alebo iný štát podieľajúci sa na misii EUTM Somalia podľa iných dohôd.
   Článok 18
   Vykonávacie dojednania
   Na účely uplatňovania tejto dohody môžu operačné, správne a technické otázky podliehať osobitným dojednaniam, ktoré sa uzavrú medzi veliteľom misie EÚ a správnymi orgánmi hostiteľského štátu.
   Článok 19
   Nadobudnutie platnosti a ukončenie
   1.   Táto dohoda nadobúda platnosť v deň jej podpisu a zostáva v platnosti do dňa odchodu poslednej zložky misie EUTM Somalia a posledného člena personálu misie EUTM Somalia, ako to oznámi misia EUTM Somalia.
   2.   Bez ohľadu na odsek 1 sa ustanovenia obsiahnuté v článku 4 ods. 6, článku 5 ods. 1 až 3, článku 5 ods. 6, článku 5 ods. 7, článku 6 ods. 1, článku 6 ods. 3, článku 6 ods. 4, článku 6 ods. 6, článku 6 ods. 7 až 9, článku 10 ods. 2, článkoch 11 a 15 považujú za uplatňované odo dňa nasadenia prvých členov personálu misie EUTM Somalia, ak tento deň predchádza dňu nadobudnutia platnosti tejto dohody.
   3.   Túto dohodu možno zmeniť a doplniť písomnou dohodou strán.
   4.   Ukončenie tejto dohody neovplyvní práva alebo povinnosti vyplývajúce z vykonávania tejto dohody pred jej ukončením.

      V Kampale v dvoch pôvodných vyhotoveniach v anglickom jazyku 12. augusta 2010.

            Za Európsku úniu

         Vincent DE VISSCHER

            Za Ugandskú republiku

         Crispus KIYONGA

      (1)  Ú. v. EÚ L 44, 19.2.2010, s. 16.


title: 2011/219/EÚ: Rozhodnutie Rady z  31. marca 2011 , ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Fidžijskou republikou podľa článku 96 Dohody o partnerstve AKT – ES a článku 37 nástroja rozvojovej spolupráce

text:
               7.4.2011

               SK

               Úradný vestník Európskej únie

               L 93/2

         ROZHODNUTIE RADY
   z 31. marca 2011,
   ktorým sa mení, dopĺňa a predlžuje obdobie uplatňovania rozhodnutia 2007/641/ES o uzavretí konzultácií s Fidžijskou republikou podľa článku 96 Dohody o partnerstve AKT – ES a článku 37 nástroja rozvojovej spolupráce
   (2011/219/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), naposledy zmenenú a doplnenú v Ouagadougou, Burkina Faso, 22. júna 2010 (2) (ďalej len „Dohoda o partnerstve AKT – EÚ“), a najmä na jej článok 96,
   so zreteľom na vnútornú dohodu medzi zástupcami vlád členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve krajín AKT – ES (3), a najmä na jej článok 3,
   so zreteľom na nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (4) (ďalej len „nástroj rozvojovej spolupráce“), a najmä na jeho článok 37,
   so zreteľom na návrh Európskej komisie,
   keďže:

               (1)

               Rozhodnutie 2007/641/ES (5) o uzavretí konzultácií s Fidžijskou republikou podľa článku 96 Dohody o partnerstve AKT – EÚ a článku 37 nástroja rozvojovej spolupráce bolo prijaté s cieľom implementovať vhodné opatrenia po porušení základných prvkov uvedených v článku 9 Dohody o partnerstve krajín AKT – EÚ a hodnôt uvedených v článku 3 nástroja rozvojovej spolupráce.

               (2)

               Tieto opatrenia boli predĺžené rozhodnutím Rady 2009/735/ES (6) a následne rozhodnutiami Rady 2010/208/EÚ (7) a 2010/589/EÚ (8), pretože Fidži nielen že zatiaľ nesplnilo dôležité záväzky, s ktorými súhlasilo počas konzultácií v apríli 2007 a ktoré sa týkajú základných prvkov Dohody o partnerstve krajín AKT – EÚ a nástroja rozvojovej spolupráce, ale navyše v rámci mnohých týchto záväzkov došlo aj k závažnému regresívnemu vývoju.

               (3)

               Rozhodnutie 2007/641/ES stráca platnosť 31. marca 2011. Je vhodné predĺžiť jeho platnosť a zodpovedajúcim spôsobom aktualizovať v ňom uvedené vhodné opatrenia,

         PRIJALA TOTO ROZHODNUTIE:
   Článok 1
   Rozhodnutie 2007/641/ES sa mení a dopĺňa takto:

               1.

               V článku 3 sa druhý odsek nahrádza takto:
               „Platnosť rozhodnutia sa končí 30. septembra 2011. Preskúmava sa pravidelne najmenej raz za každých šesť mesiacov.“

               2.

               Príloha sa nahrádza prílohou k tomuto rozhodnutiu.

         Článok 2
   List v prílohe k tomuto rozhodnutiu je určený Fidžijskej republike.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 31. marca 2011

            Za Radu

            predseda

         VÖLNER P.

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 4.11.2010, s. 3.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 378, 27.12.2006, s. 41.

      (5)  Ú. v. EÚ L 260, 5.10.2007, s. 15.

      (6)  Ú. v. EÚ L 262, 6.10.2009, s. 43.

      (7)  Ú. v. EÚ L 89, 9.4.2010, s. 7.

      (8)  Ú. v. EÚ L 260, 2.10.2010, s. 10.

      PRÍLOHA
      Jeho excelencia Ratu Epeli NAILATIKAU
      prezident Fidžijskej republiky
      Suva
      Fidžijská republika
      Vaša Excelencia,
      Európska únia (EÚ) prisudzuje veľkú dôležitosť ustanoveniam článku 9 Dohody o partnerstve AKT – EÚ a článku 3 nástroja rozvojovej spolupráce. Partnerstvo AKT – EÚ je založené na rešpektovaní ľudských práv, zásad demokracie a právneho štátu, ktoré sú základnými prvkami Dohody o partnerstve AKT – EÚ a tvoria základ našich vzájomných vzťahov.
      Dňa 11. decembra 2006 Rada EÚ odsúdila vojenský prevrat vo Fidžijskej republike (Fidži).
      Podľa článku 96 Dohody o partnerstve AKT – EÚ a berúc do úvahy vojenský prevrat z 5. decembra 2006, ktorý porušil základné prvky uvedené v článku 9 uvedenej dohody, EÚ vyzvala Fidži na konzultácie v zmysle Dohody o partnerstve AKT – EÚ v záujme dôkladného prešetrenia vzniknutej situácie, a ak je to nevyhnutné, uskutočnenia krokov na nápravu.
      Formálna časť týchto konzultácií sa začala 18. apríla 2007 v Bruseli. EÚ privítala, že dočasná vláda potvrdila množstvo kľúčových záväzkov týkajúcich sa ľudských práv a základných slobôd, rešpektovania zásad demokracie a právneho štátu, ako sa uvádza nižšie, a navrhla pozitívne opatrenia súvisiace s ich plnením.
      Žiaľ, odvtedy došlo k regresívnemu vývoju vo viacerých oblastiach, najmä v apríli 2009, čo znamená, že Fidži v súčasnosti porušuje viacero svojich záväzkov. Týka sa to najmä zrušenia ústavy, značného odkladu konania parlamentných volieb a porušovania ľudských práv. Hoci plnenie záväzkov je značne oneskorené, väčšina týchto záväzkov je vzhľadom na súčasnú situáciu na Fidži veľmi relevantná a z tohto dôvodu sú pripojené k tomuto listu. Keďže Fidži sa jednostranne rozhodlo porušiť množstvo kľúčových záväzkov, dôsledkom bolo obmedzenie finančných prostriedkov určených na rozvoj.
      V duchu partnerstva, ktoré tvorí základ Dohody o partnerstve AKT – EÚ, vyjadrila však EÚ svoju ochotu zapojiť sa do nových formálnych konzultácií hneď, len čo nastanú prijateľné vyhliadky na pozitívne uzavretie takýchto konzultácií. Dočasný premiér vlády 1. júla 2009 predstavil plán reforiem a návratu k demokratickému poriadku. EÚ je pripravená zapojiť sa do dialógu o tomto pláne a zvážiť, či môže slúžiť ako základ na nové konzultácie. V súlade s tým sa EÚ rozhodla rozšíriť existujúce vhodné opatrenia pre Fidži s cieľom vytvoriť príležitosť na nové konzultácie. Keďže niektoré z vhodných opatrení sú už v súčasnosti zastarané, dospelo sa k záveru, že namiesto ich jednostrannej aktualizácie EÚ uprednostňuje ďalšie preskúmanie možností nových konzultácií s Fidži. Z tohto dôvodu je mimoriadne dôležité, aby sa dočasná vláda zaviazala na otvorený vnútropolitický dialóg a flexibilitu, pokiaľ ide o časový rámec pre plán reforiem. Hoci pozícia EÚ sa riadi a bude sa riadiť základnými prvkami Dohody o partnerstve AKT – EÚ, ako aj jej základnými zásadami, a to najmä pokiaľ ide o ústrednú úlohu dialógu a plnenie vzájomných záväzkov, je potrebné zdôrazniť, že na strane EÚ neexistujú žiadne vopred stanovené závery v súvislosti s výsledkami budúcich konzultácií.
      Ak nové konzultácie povedú k prijatiu podstatných záväzkov zo strany Fidži, EÚ sa zaväzuje včas a pozitívnym smerom prehodnotiť tieto vhodné opatrenia. Naopak, ak sa situácia na Fidži nezlepší, naďalej sa budú obmedzovať finančné prostriedky na rozvoj určené pre Fidži. Posúdenie pokroku dosiahnutého na ceste k obnoveniu ústavného poriadku bude pre EÚ smerodajné najmä pri prijímaní budúcich rozhodnutí v súvislosti so sprievodnými opatreniami určenými pre krajiny, ktoré podpísali protokol o cukre, ako aj v súvislosti s národným indikatívnym programom pre Fidži v rámci 10. ERF.
      Kým sa neuskutočnia nové konzultácie, EÚ vyzýva Fidži, aby pokračovalo v prehĺbenom politickom dialógu a aby ho zintenzívnilo.
      Vhodné opatrenia sú tieto:

                  —

                  humanitárna pomoc a priama pomoc pre občiansku spoločnosť môže pokračovať,

                  —

                  prebiehajúce činnosti v oblasti spolupráce, zvlášť tie, ktoré patria do 8. a 9. ERF, môžu pokračovať,

                  —

                  činnosti v oblasti spolupráce, ktoré by mohli prispieť k návratu k demokracii a zlepšeniu správy vecí verejných, sa môžu realizovať, okrem veľmi výnimočných prípadov,

                  —

                  opatrenia naplánované na rok 2006, ktoré sprevádzajú reformu v sektore cukru, sa môžu implementovať. Fidži 19. júna 2007 podpísalo na technickej úrovni dohodu o financovaní. Je potrebné poznamenať, že súčasťou dohody o financovaní je doložka o pozastavení,

                  —

                  príprava a možný podpis viacročného indikatívneho programu na roky 2011 – 2013 týkajúceho sa opatrení, ktoré sprevádzajú reformu v sektore cukru, sa môže realizovať,

                  —

                  skompletizovanie, podpis na technickej úrovni a implementácia Dokumentu národnej stratégie a národného indikatívneho programu v rámci 10. ERF s indikatívnym finančným krytím, ako aj možné pridelenie stimulačnej sumy vo výške až do 25 % z týchto prostriedkov budú podmienené plnením záväzkov v oblasti ľudských práv a právneho štátu, a to konkrétne tým, že dočasná vláda bude garantom ústavy, že sa bude plne rešpektovať nezávislosť súdnictva, že sa čo najskôr zruší nariadenie o výnimočnom stave opätovne zavedenom 6. septembra 2007, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a na príslušných orgánoch podľa právnych predpisov Fidži a že dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania,

                  —

                  počas roka 2007 neboli žiadne prídely pre odvetvie cukru,

                  —

                  poskytnutie prídelov pre odvetvie cukru na rok 2008 záviselo od dôkazov o dôveryhodnej a včasnej príprave volieb v súlade s dohodnutými záväzkami, najmä pokiaľ ide o sčítanie ľudu, nové vymedzenie volebných obvodov a reformu volebného systému v súlade s ústavou, ako aj od prijatia opatrení na zabezpečenie fungovania úradu pre voľby vrátane vymenovania osoby dohliadajúcej na priebeh volieb do 30. septembra 2007 v súlade s ústavou. Možnosť získania prídelu pre odvetvie cukru na rok 2008 zanikla 31. decembra 2009,

                  —

                  možnosť prídelu pre odvetvie cukru na rok 2009 bola zrušená v máji 2009, pretože dočasná vláda sa rozhodla odložiť všeobecné voľby do septembra 2014,

                  —

                  možnosť prídelu pre odvetvie cukru na rok 2010 bola zrušená pred 1. májom 2010, pretože sa nedosiahol žiadny pokrok pri demokratizácii krajiny, avšak vzhľadom na kritickú situáciu v odvetví cukru sa s cieľom zmierniť negatívne sociálne dôsledky určitá časť prídelu vyhradila na účely priamej pomoci obyvateľstvu, ktoré je priamo závislé od produkcie cukru. S týmito prostriedkami však nakladá delegácia EÚ v meste Suva a neposkytujú sa prostredníctvom vlády,

                  —

                  sprístupnenie indikatívneho prídelu finančných prostriedkov v rámci viacročného programu opatrení, ktoré sprevádzajú reformu v sektore cukru, na roky 2011 až 2013 bude podmienené dosiahnutím dohody v rámci konzultácií. V prípade nedosiahnutia dohody sa v súvislosti s týmto prídelom bude postupovať tak, že pokiaľ ide o financovanie, prostriedky budú poskytnuté len na také opatrenia, ktoré budú zamerané na zmiernenie sociálnych následkov,

                  —

                  do úvahy by mohla prichádzať osobitná pomoc na prípravu a plnenie kľúčových záväzkov, najmä pomoc pri príprave a/alebo uskutočňovaní volieb,

                  —

                  regionálna spolupráca a zapojenie sa Fidži do tejto spolupráce nie sú dotknuté,

                  —

                  spolupráca s Európskou investičnou bankou a s Centrom pre rozvoj podnikania môže pokračovať za predpokladu včasného splnenia prijatých záväzkov.

            Záväzky sa budú monitorovať v súlade s podmienkami uvedenými v prílohe k tomuto listu, ktoré sa týkajú pravidelného dialógu, účinnej spolupráce s misiami zameranými na hodnotenie a monitorovanie, ako aj podávania správ.
      EÚ ďalej očakáva od Fidži plnú spoluprácu s Fórom tichomorských ostrovov, ktorá sa týka implementácie odporúčaní od skupiny prominentných osobností parafovaných fórom ministrov zahraničných vecí na stretnutí 16. marca 2007 vo Vanuatu.
      EÚ bude naďalej dôkladne sledovať situáciu na Fidži. Podľa článku 8 Dohody z Cotonou sa zintenzívni politický dialóg s Fidži, aby sa zabezpečilo rešpektovanie ľudských práv, obnova demokracie a rešpektovanie právneho štátu. Tento intenzívny dialóg bude prebiehať dovtedy, kým obe strany neusúdia, že splnil svoj účel.
      EÚ si vyhradzuje právo upraviť vhodné opatrenia, ak zo strany dočasnej vlády dôjde k spomaleniu, prerušeniu alebo regresívnemu vývoju pri implementácii prijatých záväzkov.
      EÚ zdôrazňuje, že výsady Fidži v rámci spolupráce s EÚ závisia od rešpektovania základných prvkov Dohody z Cotonou a zásad stanovených v nástroji rozvojovej spolupráce. Aby mohla EÚ dospieť k presvedčeniu, že dočasná vláda je plne pripravená pokračovať v plnení prijatých záväzkov, je mimoriadne dôležité, aby bol pri napĺňaní týchto záväzkov zaznamenaný v dohľadnej dobe výrazný pokrok.
      S úctou
      V Bruseli

            Za EÚ

         PRÍLOHA K PRÍLOHE

            ZÁVÄZKY DOHODNUTÉ S FIDŽIJSKOU REPUBLIKOU

         A.   Dodržiavanie demokratických zásad

         Záväzok č. 1
         Slobodné a spravodlivé parlamentné voľby sa uskutočnia do 24 mesiacov od 1. marca 2007 na základe záverov hodnotiacej správy, ktorú vypracujú nezávislí pozorovatelia vymenovaní sekretariátom Fóra tichomorských ostrovov. Prípravy samotného konania volieb budú spoločne monitorované a podľa potreby upravované a revidované na základe vzájomne dohodnutých kritérií. Z toho najmä vyplýva, že:

                     —

                     dočasná vláda prijme do 30. júna 2007 harmonogram ukončenia jednotlivých etáp v rámci prípravy nových parlamentných volieb,

                     —

                     harmonogram stanoví časový rámec pre sčítanie ľudu, nové vymedzenie volebných obvodov a reformu volebného systému,

                     —

                     vymedzenie volebných obvodov a reforma volebného systému sa uskutoční v súlade s ústavou,

                     —

                     do 30. septembra 2007 sa v súlade ústavou prijmú opatrenia na zabezpečenie fungovania volebného úradu vrátane vymenovania osoby dohliadajúcej na priebeh volieb,

                     —

                     vymenovanie viceprezidenta sa uskutoční v súlade s ústavou.

               Záväzok č. 2
         Dočasná vláda v procese prijímania dôležitých legislatívnych, fiškálnych a iných politických iniciatív a zmien zohľadní konzultácie s občianskou spoločnosťou a inými relevantnými zainteresovanými stranami.
         B.   Právny štát

         Záväzok č. 1
         Dočasná vláda vynaloží maximálne úsilie, aby zabránila bezpečnostným zložkám vydávať stanoviská na účely zastrašovania.
         Záväzok č. 2
         Dočasná vláda je garantom ústavy z roku 1997 a zaručuje normálne a nezávislé fungovanie ústavných inštitúcií, ako napr. Výboru pre ľudské práva na Fidži, Výboru služieb vo verejnom záujme a Výboru ústavných orgánov. Zachová sa značná nezávislosť a funkčnosť Veľkej rady kmeňových náčelníkov.
         Záväzok č. 3
         Nezávislosť súdnictva sa v plnej miere rešpektuje, aby mohlo pracovať nezávisle, a všetky dotknuté strany rešpektujú jeho súdne rozhodnutia, a najmä:

                     —

                     dočasná vláda do 15. júla 2007 zabezpečí vymenovanie tribunálu podľa článku 138 ods. 3 ústavy,

                     —

                     akékoľvek vymenovanie a/alebo odvolanie sudcov sa odteraz uskutočňuje v úplnej zhode s ústavnými ustanoveniami a procesnoprávnymi pravidlami,

                     —

                     armáda, polícia alebo dočasná vláda v žiadnom prípade nezasiahnu akoukoľvek formou do súdneho konania, čo znamená aj plné rešpektovanie právnickej profesie.

               Záväzok č. 4
         Všetky trestné konania vo veci trestného činu korupcie sa vedú náležitými súdnymi postupmi a akékoľvek iné orgány, ktoré môžu byť určené na vyšetrovanie údajných prípadov korupcie, budú konať v ústavných medziach.
         C.   Ľudské práva a základné slobody

         Záväzok č. 1
         Dočasná vláda uskutoční všetky nevyhnutné kroky, aby sa zabezpečilo, že v prípade všetkých obvinení z porušovania ľudských práv prebehne vyšetrovanie alebo konanie v súlade s príslušnými postupmi a na príslušných orgánoch podľa právnych predpisov Fidžijských ostrovov.
         Záväzok č. 2
         Dočasná vláda zruší v máji 2007 nariadenie o výnimočnom stave, pod podmienkou, že nebude ohrozená národná bezpečnosť, verejný poriadok a bezpečnosť ako taká.
         Záväzok č. 3
         Dočasná vláda sa zaväzuje zabezpečiť Výboru pre ľudské práva na Fidži plne nezávislý výkon funkcií, ktorý je v súlade s ústavou.
         Záväzok č. 4
         Sloboda prejavu a sloboda médií sa plne rešpektujú vo všetkých formách tak, ako to stanovuje ústava.
         D.   Kontrola záväzkov

         Záväzok č. 1
         Dočasná vláda sa zaväzuje viesť pravidelný dialóg s cieľom umožniť overovanie dosiahnutého pokroku a poskytovať orgánom/predstaviteľom EÚ a Európskej komisie úplný prístup k informáciám o všetkých záležitostiach týkajúcich sa ľudských práv, mierovej obnovy demokracie a právneho štátu na Fidži.
         Záväzok č. 2
         Dočasná vláda v plnej miere spolupracuje so všetkými misiami EÚ na účely hodnotenia a monitorovania pokroku.
         Záväzok č. 3
         Dočasná vláda predkladá každé tri mesiace počnúc 30. júnom 2007 správy o pokroku týkajúce sa základných prvkov Dohody z Cotonou a záväzkov.
         Je potrebné poznamenať, že určité záležitosti sa môžu účinne riešiť len pragmatickým prístupom, ktorý zohľadňuje terajšie skutočnosti a zameriava sa na budúcnosť.


title: 2008/363/ES: Rozhodnutie Rady zo 14. apríla 2008 , ktorým sa predlžuje účinnosť rozhodnutia 2005/321/ES o ukončení konzultácií s Guinejskou republikou podľa článku 96 Dohody z Cotonou

text:
               9.5.2008

               SK

               Úradný vestník Európskej únie

               L 125/29

      ROZHODNUTIE RADY

   zo 14. apríla 2008,
   ktorým sa predlžuje účinnosť rozhodnutia 2005/321/ES o ukončení konzultácií s Guinejskou republikou podľa článku 96 Dohody z Cotonou
   (2008/363/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a revidovanú v Luxemburgu 25. júna 2005 (2), a najmä na jej článok 96,
   so zreteľom na internú dohodu medzi zástupcami vlád členských štátov, ktorí sa stretli v rámci Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve štátov AKT – ES (3), a najmä na jej článok 3,
   so zreteľom na návrh Komisie,
   keďže:

               (1)

               Rozhodnutím 2005/321/ES (4) sa na sledovanie príslušných opatrení stanovuje obdobie účinnosti na 36 mesiacov od dátumu prijatia uvedeného rozhodnutia a toto obdobie by malo skončiť 14. apríla 2008.

               (2)

               Na konci tohto obdobia sledovania boli mnohé záväzky splnené a hlavné zostávajúce záväzky sa preniesli do konkrétnych iniciatív. Napriek tomu je však ešte potrebné uskutočniť viaceré opatrenia, ktoré sú dôležité z hľadiska hlavných prvkov Dohody z Cotonou,

         ROZHODLA TAKTO:
   Článok 1
   Účinnosť rozhodnutia 2005/321/ES sa predlžuje o 12 mesiacov. Preskúma sa každých šesť mesiacov.
   List určený predsedovi vlády Guinejskej republiky je pripojený k tomuto rozhodnutiu.
   Článok 2
   Opatrenia prijaté rozhodnutím 2005/321/ES ako príslušné opatrenia v zmysle článku 96 ods. 2 písm. c) Dohody z Cotonou sa nemenia.
   Článok 3
   Toto rozhodnutie nadobúda účinnosť dňom jeho prijatia.
   Účinnosť tohto rozhodnutia skončí 14. apríla 2009.
   Článok 4
   Uverejní sa v Úradnom vestníku Európskej únie.

      V Luxemburgu 14. apríla 2008

            Za Radu

            predseda

         I. JARC

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 28.10.2005, s. 4.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 104, 23.4.2005, s. 33.

      PRÍLOHA
      List predsedovi vlády Guinejskej republiky
      Vážený pán predseda vlády,
      Európska únia prikladá veľký význam ustanoveniam článku 9 Dohody z Cotonou. Dodržiavanie ľudských práv, demokratických princípov a právneho štátu, na ktorých sa zakladá partnerstvo štátov AKT – EÚ, predstavuje hlavné prvky tejto dohody, a teda základ našich vzťahov.
      Európska únia v roku 2004 usúdila, že politická situácia v Guinei predstavuje porušenie týchto hlavných prvkov a v júli 2004 začala na základe článku 96 dohody konzultácie. Tieto konzultácie vyústili do záverov, ktoré boli oznámené predsedovi vlády v predchádzajúcej korešpondencii zo 14. apríla 2005.
      Príslušné opatrenia stanovujú obdobie 36 mesiacov sledovania, ktoré sa skončí 14. apríla 2008. Počas tohto obdobia sa viedol intenzívny politický dialóg, ktorého príkladom sú okrem iného aj štyri spoločné pozorovacie misie Rady a Komisie, ktoré sa konali v máji 2005, februári 2006, máji 2007 a marci 2008, ako aj návšteva komisára Michela, ktorá sa uskutočnila v októbri 2006. Vzhľadom na dosiahnutý pokrok Európska únia koncom decembra 2006 rozhodla poskytnúť Guinei rozpočtový limit A 9. Európskeho rozvojového fondu vo výške 85,8 mil. EUR.
      Posledná pozorovacia misia tiež potvrdila, že akcie, ktoré s odhodlaním začali uskutočňovať guinejské orgány, sú vo všeobecnosti pozitívne, najmä na úrovni volebného procesu, silno podporovaného Európskou úniou, ako aj v oblasti makroekonomickej politiky. Avšak organizácia parlamentných volieb, vrátane určenia dátumu konania volieb, ktorý je jedným z hlavných záväzkov prijatých guinejskou vládou, nie je ešte dokončená. Vďaka súčasnému vývoju je možné, že tieto záväzky budú do 12 mesiacov dodržané.
      Európska únia sa s prihliadnutím na pozitívny vývoj v Guinei a vzhľadom na pokrok, ktorý je ešte potrebné dosiahnuť, rozhodla predĺžiť obdobie pozorovania stanovené v rozhodnutí zo 14. apríla 2005 na 48 mesiacov, aby umožnila guinejským orgánom dodržať všetky prijaté záväzky. Toto rozhodnutie môže byť opätovne prehodnotené v závislosti od vývoja situácie.
      Vzhľadom na tieto skutočnosti sa naďalej uplatňujú príslušné opatrenia, ktoré Vám boli oznámené v našej predchádzajúcej korešpondencii zo 14. apríla 2005.
      Prijmite, vážený pán predseda vlády, výraz mojej najhlbšej úcty.

         V Bruseli

               Za Komisiu

               Za Radu


title: Rozhodnutie č. H5 z  18. marca 2010 o spolupráci v boji proti podvodom a omylom v rámci nariadenia Rady (ES) č. 883/2004 a Európskeho parlamentu a Rady (ES) č. 987/2009 o koordinácii systémov sociálneho zabezpečenia  (Text s významom pre EHP )a dohodu medzi ES a Švajčiarskom

text:
               8.6.2010

               SK

               Úradný vestník Európskej únie

               C 149/5

         ROZHODNUTIE č. H5
   z 18. marca 2010
   o spolupráci v boji proti podvodom a omylom v rámci nariadenia Rady (ES) č. 883/2004 a Európskeho parlamentu a Rady (ES) č. 987/2009 o koordinácii systémov sociálneho zabezpečenia
   (Text s významom pre EHP a dohodu medzi ES a Švajčiarskom)
   2010/C 149/05
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého je správna komisia zodpovedná za riešenie všetkých správnych otázok alebo otázok výkladu, ktoré vznikajú v súvislosti s ustanoveniami nariadenia (ES) č. 883/2004 a nariadenia Európskeho parlamentu a Rady (ES) č. 987/2009 (2),
   so zreteľom na článok 76 nariadenia (ES) č. 883/2004,
   so zreteľom na článok 2 ods. 2, články 20, 52 a článok 87 ods. 3 nariadenia (ES) č. 987/2009,
   keďže:

               (1)

               Na základe článku 76 nariadenia (ES) č. 883/2004 sú príslušné orgány a inštitúcie povinné spolupracovať s cieľom zabezpečiť správne vykonávanie nariadenia.

               (2)

               Opatrenia na boj proti podvodom a omylom sú úzko spojené s časťami sociálneho zabezpečenia podľa článku 3 ods. 1 nariadenia (ES) č. 883/2004 a ich cieľom je zabezpečiť, aby sa príspevky hradili príslušnému členskému štátu a aby sa dávky nepriznávali neoprávnene ani nezískavali podvodmi.

               (3)

               Opatrenia na boj proti podvodom a omylom sú preto súčasťou riadneho vykonávania nariadení (ES) č. 883/2004 a (ES) č. 987/2009.

               (4)

               Užšia a účinnejšia spolupráca medzi príslušnými orgánmi a inštitúciami je kľúčovým faktorom pri zavádzaní opatrení na boj proti podvodom a omylom.

               (5)

               Identifikácia osôb má rozhodujúci význam, pokiaľ ide o vykonávanie nariadení z hľadiska vyhľadávania osôb v databáze danej inštitúcie aj z hľadiska uistenia sa, že daná osoba je naozaj osobou, za ktorú sa vyhlasuje.

               (6)

               V článku 3 ods. 3 nariadenia (ES) č. 987/2009 sa zdôrazňuje, že členské štáty pri zhromažďovaní, odstupovaní alebo spracovaní osobných údajov podľa svojich právnych predpisov na účely vykonávania nariadení zabezpečujú, aby dotknuté osoby mohli v plnej miere uplatňovať svoje práva týkajúce sa ochrany osobných údajov v súlade s predpismi Spoločenstva o ochrane fyzických osôb vo vzťahu k spracovaniu osobných údajov a voľnému pohybu takýchto údajov.

               (7)

               Článok 5 ods. 3 nariadenia (ES) č. 987/2009 umožňuje, aby príslušná inštitúcia v prípade pochybností požiadala inštitúciu miesta pobytu alebo bydliska o overenie informácií, ktoré poskytla príslušná osoba, alebo platnosti dokumentu.

               (8)

               Účinná spolupráca v boji proti podvodom a omylom zahŕňa zavedenie mechanizmov na poskytovanie informácií týkajúcich sa zmien v platných právnych predpisoch, ako aj na uplatňovanie článkov 20 a 52 nariadenia (ES) č. 987/2009.
               Konajúc v súlade s podmienkami stanovenými v článku 71 ods. 2 nariadenia (ES) č. 883/2004,

         ROZHODLA TAKTO:

      Všeobecné otázky

               1.

               Na účely správneho vykonávania nariadenia (ES) č. 883/2004 a nariadenia (ES) č. 987/2009 orgány a inštitúcie členských štátov spolupracujú v oblasti boja proti podvodom a omylom.

               2.

               Správna komisia raz ročne diskutuje o otázkach spolupráce v boji proti podvodom a omylom. Táto diskusia sa zakladá na dobrovoľnom podávaní správ členských štátov o ich skúsenostiach a pokroku v tejto oblasti. Navrhovaný obsah takýchto správ sa uvádza v prílohe I.

               3.

               Členské štáty ustanovia kontaktné miesto pre podvody a omyly, na ktoré príslušné orgány alebo inštitúcie môžu oznamovať riziká podvodu a zneužívania alebo systematické problémy, ktoré majú za následok omeškania a omyly. Toto kontaktné miesto sa uvedie v zozname, ktorý uverejňuje sekretariát správnej komisie.

      Omyl

               4.

               S cieľom obmedziť riziká omylu príslušné orgány a inštitúcie prijímajú opatrenia na zabezpečenie včasného a správneho poskytovania informácií, najmä pri používaní systému elektronickej výmeny informácií o sociálnom zabezpečení. V tejto súvislosti by príslušné orgány a inštitúcie:

                           a)

                           mali zabezpečiť, že sa na informácie, ktoré sa prostredníctvom štandardných elektronických dokumentov elektronicky zasielajú orgánom alebo inštitúciám iných členských štátov, vzťahuje proces kontroly kvality, najmä pokiaľ ide o identifikáciu príslušnej osoby a osobné identifikačné číslo, a

                           b)

                           mali oznamovať technickej komisii a správnej komisii akékoľvek systematické problémy pri výmene informácií na účely nariadení, ktoré majú za následok omeškania a omyly.

      Oznamovanie úmrtí

               5.

               Pokiaľ ide o spoluprácu v súvislosti s oznamovaním úmrtí:

                           a)

                           Členské štáty si prostredníctvom správnej Komisie navzájom vymieňajú akékoľvek inovačné postupy, ktoré v tejto oblasti zaviedli alebo oznamujú akékoľvek prekážky v súvislosti so zaisťovaním spolupráce v tejto oblasti.

                           b)

                           Členské štáty preskúmajú postupy, ktoré uplatňujú na boj proti neoznamovaniu úmrtí v cezhraničných prípadoch, s cieľom v čo najväčšej možnej miere zabezpečiť, aby takéto postupy boli v súlade s najlepšími postupmi tzv. dobrou praxou v tejto oblasti. Zoznam najlepších určených postupov tzv. dobrej praxe sa nachádza v prílohe 2.

                           c)

                           Žiadosti inštitúcií alebo príslušných orgánov o informácie týkajúce sa oznamovania úmrtí vybavuje prijímajúca strana čo najskôr.

      Žiadosti o informácie

               6.

               So zreteľom na požiadavku konať v súlade s ustanoveniami Spoločenstva o ochrane fyzických osôb vo vzťahu k spracovaniu osobných údajov a k voľnému pohybu takýchto údajov, príslušné orgány a inštitúcie spolupracujú pri vybavovaní žiadostí iných členských štátov o informácie potrebné na boj proti podvodom a pri zabezpečovaní správneho vykonávania nariadení. Pred tým, ako zamietnu akúkoľvek takúto žiadosť z dôvodu ochrany osobných údajov, dôkladne posúdia právnu stránku.

               7.

               V prípadoch, keď sa žiadosť o informácie v rámci boja proti podvodom a omylom týka údajov, ktoré súvisia s vykonávaním koordinačných nariadení, ale nevybavuje ju priamo inštitúcia ani príslušný orgán, inštitúcia alebo príslušný orgán pomáhajú inštitúcii alebo orgánu, ktoré zaslali žiadosť, pri určení tretej strany, ktorá je vhodným zdrojom informácií, a poskytujú im všetky svoje služby pri akýchkoľvek rokovaniach s treťou stranou.

      Doložka o preskúmaní

               8.

               Toto rozhodnutie sa preskúma najneskôr do konca druhého roka od dátumu nadobudnutia jeho účinnosti.

               9.

               Toto rozhodnutie sa uverejní v Úradnom vestníku Európskej únie. Uplatňuje sa od prvého dňa druhého mesiaca po jeho uverejnení.

            Predseda správnej komisie

         José Maria MARCO GARCÍA

      (1)  Ú. v. EÚ L 166, 30.4.2004, s. 1.

      (2)  Ú. v. EÚ L 284, 30.10.2009, s. 1.

      PRÍLOHA 1

         Otázky, ktoré sa okrem iného majú zahrnúť do výročných správ členských štátov o podvodoch a omyloch

                  1.

                  Opatrenia prijaté počas roka na boj proti podvodom a omylom v prípadoch určených v rámci nariadení.

                  2.

                  Konkrétne problémy pri vykonávaní koordinačných pravidiel, ktoré môžu viesť prinajmenšom k rizikám podvodov alebo omylov.

                  3.

                  Dohody a bilaterálne dohody o spolupráci s inými členskými štátmi EÚ uzavreté za účelom boja proti podvodom a omylom.

                  4.

                  Opatrenia v oblasti vecných dávok prijaté na podporu súladu inštitúcií a poskytovateľov zdravotnej starostlivosti s koordinačnými pravidlami a na poskytovanie informácií občanom.

      PRÍLOHA 2

         Postupy tzv. dobrej praxe v súvislosti s bojom proti neoznamovaniu úmrtí v cezhraničných prípadoch
          (1)

                  Vytvorenie systému hostiteľského štátu na priame oznamovanie úmrtí

                  Porovnávanie zhody údajov

                  Požiadanie hostiteľského štátu o administratívnu kontrolu

                  Prístup k správam o úmrtiach medzi zdravotnými poisťovňami

                  Potvrdenie o žití

                  Priama fyzická prítomnosť v hostiteľskom štáte

         (1)  Podrobnejší opis postupov tzv. dobrej praxe sa nachádza v oddiele 9.2 správy monitorovacej ad hoc skupiny na boj proti podvodom a omylom, vytvorenej na podnet správnej komisie, zo 16. novembra 2009, ktorá bola uverejnená ako správa CASSTM 560/09.